Kuvuselelwa Uhlelo Lwe Zimbabwe Special Permit eSouth Africa
Uhlelo lwe ZSP osoluqhubekiselwe phambili soluzabizwa ngokuthi yiZimbabwe Exemption Permit (ZEP).
JOHANNESBURG, SOUTH AFRICA — Uhulumende weSouth Africa usememezele ukuthi amapermit ezizalwane zeZimbabwe ohlobo lweZimbabwe Special Permit (ZSP), aphelelwa yisikhathi mhlaka 31 Mpalakazi, asezakwengezelelwa eminye iminyaka emine. Isimemmezelo somphathintambo wogatsha lwendaba zasekhaya kweleSouth Africa unkosikazi Hlengiwe Mkhize esokuthi amapermit eZSP azakwengezelelwa eminye iminyaka sesilethe intokozo enkulu kuzizalwane zeZimbabwe. UNkosikazi Mkhize utshele abezindaba ePretoria lamhlanje ukuthi izizalwane zeZimbabwe eziphose zifike izinkulungwane ezingamakhulu amabili (197,941) ezilamapermit eZSP sezizathola la amatsha abizwa ngokuthi Zimbabwean Exemption Permits (ZEP), azasebenza okweminyaka emine. “Ngiyathemba ukuthi ama ZEP azosiza amaZimbabwean ukuthi bakhe impilo, ma belungiselela emsebenzini, kwezamabhizimusi lasendaweni zokufundela belungiselela ukubuyela elizweni labo maduzane.” Loluhlelo luzavulwa mhlaka 15 ngeviki ezayo luvalwe mhlaka 30 Lwezi. AbeZimbabwe laba kuzafuze bafake izicelo zabo ekhelini yebulenjini eye VSF global okuyiyo ezababiza sebeletha okunye okufunakalayo. Bonke abangena kuloluhlelo kufanele bebe belephasipoti, ipermit yeZSP kanye lemali engange R1090. Unkosikazi Mkhize uthi umuntu kuzafuze abelobufakazi bokuthi uyasebenza uyafunda kumbe uqhuba ibhizimusi. “Ivumela umuntu onayo ukuthi asebenze, afunde njalo abe nebhizimusi. Ayivumeli ukuthi umuntu onayo a apulayele ipermanent residency kungakhathalekile ukuthi usehlale isikhathi esingakanani kweleSouth Africa. Ayisoke iguquleke or ingezeleleke.” Leyinto esisethusa abanengi asebaphelelwa yimisebenzi. Kodwa umgcinisihlalo wenhlanganiso ye Zimbabwe Community in South Africa umnumnzana Ngqabutho Mabhena, uthi basemukela ngeza zombili lesi simemezelo. “Sitshayela izandla uMinister weHome Affairs we South Africa kanye lohulumende weSouth Africa ukuthi basinike lelithuba ukuthi sibuye futhi sibe seSouth Africa okweminyaka emine.” Kusenjalo isiphathamandla sehofisi yomeli weZimbabwe kuleli umnumnzana Tamuka Robert Muranga, laye ulincome kakhulu inyathelo likahulumende wakwele South Africa. “Ngithanda ukutshela abanye bakithi abalama ZSP ukuthi beze bazofaka izicelo zabo ukuze babalekele ukugijima nxa kungaselasikhathi.” Laboke abangazange bangene ehlelweni lweZSP bathi bedangele njengoba bebecabanga ukuthi labo bazavunyelwa ukungena kuloluhlelo.